Vniuersis et singulis presentes litteras inspecturis Jacobus, miseracione diuina archiepiscopus Vpsaliensis, sinceram in Domino caritatem. Quia latorpresencium Ericus Marquardi, laicus Ripensis dyocesis, pro paricidio per ipsum commisso habet necesse se apud omnes cathedrales ecclesias huius prouincie Vpsaliensis presentare, et cum modo sibi non pateat accessus ad cathedralem ecclesiam Aboensem, permittimus quod ad valuas parochialis ecclesie opidi Holmensis nostre dyocesis loco ecclesie Aboensis se presentet et ibi suam penitenciam expleat prout sibi fuerat et est per suum confessorem jniunctum. Datum Vpsalie in domibus nostre solite residencie xij die mensis februarij anno Domini mcccclxxxxiii°, nostro sub sigillo.